

 **ΓΡΑΦΕΙΟ ΤΥΠΟΥ**

Αθήνα, 26 Ιουνίου 2018

**ΔΕΛΤΙΟ ΤΥΠΟΥ**

**Τοποθέτηση της Υπουργού Διοικητικής Ανασυγκρότησης, Όλγας Γεροβασίλη, στην εκδήλωση του Forum Ελληνικής Καινοτομίας και Στρατηγικής με θέμα: «Στρατηγική για τη διακυβέρνηση του 21ου αιώνα. Αναζητώντας την καινοτομία. Από την Ελλάδα στην Εσθονία»**

**Κυρίες και κύριοι,**

**Φίλες και φίλοι,**

Με ιδιαίτερη χαρά παρευρίσκομαι στην πρώτη, δημόσια εκδήλωση του Forum Ελληνικής Καινοτομίας και Στρατηγικής.

Πρόκειται για μια εξαιρετική πρωτοβουλία, γιατί απαντά σε μια από τις πιο δυναμικές προκλήσεις του 21ου αιώνα: την ηλεκτρονική διακυβέρνηση.

Σε μια στιγμή που η διεθνής κοινότητα προωθεί υπερεθνικές δράσεις για τη ψηφιοποίηση και διασύνδεση υπηρεσιών και προϊόντων.

Στο πλαίσιο της «4ης Βιομηχανικής Επανάστασης», που είναι ήδη εδώ, εξελίσσεται μπροστά μας.

Και που η Ελλάδα παρακολουθεί στενά αυτήν την παγκόσμια συζήτηση.

Συμμετέχουμε ήδη με στοχευμένες πολιτικές και δράσεις σε διεθνείς πρωτοβουλίες, στις οποίες θα αναφερθώ στη συνέχεια.

Γιατί, με την ηλεκτρονική διακυβέρνηση κάθε πολίτης μπορεί να απολαμβάνει καλύτερες και αποδοτικότερες δημόσιες υπηρεσίες.

Γιατί, με την ηλεκτρονική διακυβέρνηση, δηλαδή τη χρήση των νέων τεχνολογιών στις δημόσιες υπηρεσίες:

* η γραφειοκρατία μειώνεται,
* η παραγωγικότητα των δημοσίων υπαλλήλων αυξάνεται,
* η αυτοπρόσωπη παρουσία των πολιτών εκλείπει,
* η διαφάνεια του δημόσιου τομέα καθίσταται πλήρως εφικτή,
* και ο δημοκρατικός έλεγχος των πολιτών στις διαδικασίες λήψης αποφάσεων παγιώνεται.

Για όλους, λοιπόν, αυτούς τους λόγους, στο Υπουργείο Διοικητικής Ανασυγκρότησης θέσαμε από την πρώτη στιγμή στις προτεραιότητές μας την ηλεκτρονική διακυβέρνηση.

Σχεδιάσαμε, εφαρμόσαμε και υλοποιούμε δράσεις στους άξονες της συμμετοχικής και της ανοιχτής διακυβέρνησης.

Δράσεις που εντάξαμε στην «Εθνική Στρατηγική για τη Διοικητική Μεταρρύθμιση 2017-2019».

Και, βέβαια, ενισχύσαμε την πολιτική ανοιχτών δεδομένων (open data).

**Κυρίες και κύριοι,**

Η ηλεκτρονική διακυβέρνηση ανοίγει ένα νέο παράθυρο ευκαιρίας για την ισότιμη πρόσβαση στην πληροφορία, την ανάπτυξη και την κοινωνική ευημερία.

Για να ακολουθήσουμε, ωστόσο, τον παγκόσμιο βηματισμό, έπρεπε πρώτα να καλύψουμε τον χαμένο χρόνο.

Έπρεπε πρώτα να αναβαθμίσουμε υπηρεσίες και λειτουργίες στο εσωτερικό της Δημόσιας Διοίκησης.

Και το πράξαμε ήδη, ψηφιοποιώντας υπηρεσιακές διαδικασίες και εισάγοντας νέα ψηφιακά εργαλεία.

Γνωρίζετε, ήδη, ότι το Ενιαίο Σύστημα Κινητικότητας και η ηλεκτρονική αξιολόγηση των δημοσίων υπαλλήλων είναι πλέον μέρος μιας νέας ψηφιακής σελίδας για το Δημόσιο.

Όπως και η ενίσχυση του προγράμματος «Διαύγεια», που φιλοξενείται πλέον στο κυβερνητικό υπολογιστικό νέφος (G-Cloud), ώστε να διαθέτει:

* αναβαθμισμένες λειτουργίες,
* υψηλό επίπεδο ασφάλειας και χωρητικότητας δεδομένων.

Παράλληλα, δώσαμε νέες δυνατότητες στις υπάρχουσες εφαρμογές, όπως με την αναβάθμιση του Μητρώου του Ανθρώπινου Δυναμικού του Δημοσίου, δηλαδή την «Απογραφή».

Αλλά και επενδύσαμε σε πολλά υποσχόμενους τομείς της νέας ψηφιακής πραγματικότητας, όπως τα ανοιχτά δεδομένα.

Ώστε σήμερα να έχουν αναρτηθεί περισσότερα από **7.500 σύνολα δεδομένων** στο Μητρώο Ανοικτών Δεδομένων του Δημοσίου.

Στον ιστότοπο www.data.gov.gr.

Πρόκειται για μια ραγδαία αύξηση στο ρυθμό ανάρτησης των δημόσιων δεδομένων.

Αν αναλογιστεί κανείς ότι τον Ιούνιο του 2016 –σχεδόν 2 χρόνια πριν– το ίδιο Μητρώο φιλοξενούσε μόνο **1.925** σύνολα από 110 φορείς.

Ενώ τον Ιούνιο του 2017 –έναν χρόνο πριν– είχαν αναρτηθεί με εντατική προσπάθεια των στελεχών του Υπουργείου **5.488** σύνολα από 243 φορείς.

Στο σημείο αυτό θα επιθυμούσα να ευχαριστήσω δημόσια τους **305** φορείς, που είναι σήμερα εγγεγραμμένοι στο Εθνικό Αποθετήριο.

Καθώς ο στόχος της σώρευσης μίας κρίσιμης μάζας δεδομένων δε θα ήταν δυνατό να επιτευχθεί χωρίς τη δική τους συνδρομή.

Η υψηλή ανταπόκριση και εμπιστοσύνη τους στην προσπάθειά μας –θέλω να τονίσω– ότι έχουν εθνικό αντίκτυπο.

Με αποτέλεσμα η Ελλάδα να κατατάσσεται πλέον στην θέση **16 σε σύνολο 28 χωρών,** έχοντας ανέλθει 10 θέσεις από το 2016.

**Κυρίες και κύριοι,**

Η ηλεκτρονική διακυβέρνηση, η ενιαία ψηφιακή αγορά, η δημιουργική επανάχρηση των ανοιχτών δεδομένων είναι αντικείμενα μιας διεθνούς συζήτησης, που προϋποθέτει ευρύτερες, διακρατικές συνεργασίες και ανταλλαγή τεχνογνωσίας.

Κινούμαστε ήδη σε αυτήν την κατεύθυνση, ώστε να ενσωματώσουμε καλές πρακτικές, αλλά και να αξιοποιήσουμε κάθε αναπτυξιακή δυνατότητα, που προκύπτει στην νέα ψηφιακή εποχή.

Αφετηρία του κύκλου των διεθνών συνεργασιών μας αποτέλεσε η Εσθονία.

Ακούσαμε σχετικά παραδείγματα και από τον κ. Τallo.

Η Ελλάδα, λοιπόν, συνυπέγραψε τον περασμένο Οκτώβριο την Ευρωπαϊκή Διακήρυξη για την Ηλεκτρονική Διακυβέρνηση, στην υπουργική σύνοδο στο Ταλίν.

Ώστε να ενσωματώσει πολιτικές και δράσεις για την πλήρη μετάβαση σε ψηφιακές δημόσιες υπηρεσίες.

Με αυτό το στόχο, επεκτείνουμε τις διμερείς μας συνεργασίες σε πολλά και διαφορετικά επίπεδα.

Πρόσφατα επικαιροποιήσαμε το πλαίσιο της διμερούς μας συνεργασίας με την Κορέα, για την περαιτέρω εμβάθυνσή της σε θέματα ηλεκτρονικής διακυβέρνησης (e-government).

Σε συνέχεια του Μνημονίου Κατανόησης που υπέγραψαν οι δύο χώρες τον περασμένο Οκτώβριο, παρουσία των Πρωθυπουργών της Ελλάδας, κ. Αλέξη Τσίπρα, και της Κορέας, κ. Λι Νακ Γιον.

Και βέβαια, επενδύουμε στην ανταλλαγή τεχνογνωσίας και με χώρες του Ευρωπαϊκού Οικονομικού Χώρου (ΕΟΧ).

Συγκεκριμένα, στο πλαίσιο της αξιοποίησης διαθέσιμων πόρων από το Επιχειρησιακό πρόγραμμα «Μεταρρύθμιση Δημόσιου Τομέα» (Ε.Π. Μ.Δ.Τ) και σε συνεργασία με τη Νορβηγία, σε πολύ σύντομο χρόνο θα είμαστε σε θέση να υλοποιήσουμε μια σειρά από εμβληματικές δράσεις, όπως:

* Η βελτίωση των υπαρχουσών υποδομών των ΚΕΠ.
* Η ανάπτυξη των ψηφιακών δεξιοτήτων του ανθρώπινου δυναμικού της Δημόσιας Διοίκησης.
* Η σταδιακή μετάβαση στην ηλεκτρονική αυτεπάγγελτη αναζήτηση δικαιολογητικών.

Το στοίχημα, λοιπόν, της ηλεκτρονικής διακυβέρνησης είναι ένα παγκόσμιο στοίχημα.

Με αφορμή τη συμμετοχή της Ελλάδας στο Forum των Ηνωμένων Εθνών για τη Δημόσια Διοίκηση προχθές, προχωρούμε στη συγκρότηση κοινής ομάδας εργασίας με τον ΟΗΕ για την εφαρμογή των Στόχων Βιώσιμης Ανάπτυξης.

Ώστε να εξειδικευθούν αναλυτικότερα οι κοινοί τομείς προτεραιότητας και να προταθούν ειδικές, στοχευμένες δράσεις σε ζητήματα ηλεκτρονικής διακυβέρνησης.

Καταλαβαίνετε ότι η εναρμόνιση της χώρας μας με τους Στόχους Βιώσιμης Ανάπτυξης του ΟΗΕ για το 2030 αποτελεί διαβατήριο ανάπτυξης και προσέλκυσης επενδύσεων.

Άλλωστε, βασικά βήματα για την μετάβαση στην ηλεκτρονική διακυβέρνηση έχουν συντελεστεί ήδη από πολλά υπουργεία, μέσω έργων ψηφιακού μετασχηματισμού του κράτους.

Γνωρίζετε ότι στο Υπουργείο Διοικητικής Ανασυγκρότησης έχουμε σχεδιάσει και υλοποιούμε οριζόντιες δράσεις για τη Δημόσια Διοίκηση.

Ανάμεσα σε αυτές, η αναβάθμιση της «Απογραφής», η κάρτα του δημοσίου υπαλλήλου (HRMS), η κωδικοποίηση της νομοθεσίας και η απλοποίηση διαδικασιών.

Όχι μόνο για να συμβαδίζουμε με τη ψηφιακή εποχή μας.

Αλλά, κυρίως γιατί η παροχή ολοκληρωμένων ψηφιακών υπηρεσιών από το κράτος σημαίνει: διαφάνεια, αξιοπιστία, ισότητα.

Οι πολίτες της πιο απομακρυσμένης περιοχής της χώρας θα έχουν την ίδια δυνατότητα και ποιότητα εξυπηρέτησης με τους πολίτες των μεγάλων αστικών κέντρων.

Τελικά, η μετάβαση στην ηλεκτρονική διακυβέρνηση είναι στοιχείο δημοκρατίας.

**Κυρίες και κύριοι,**

Από την πρώτη στιγμή βασική παράμετρος της πολιτικής μας είναι η ριζική αναθεώρηση του τρόπου παροχής των ψηφιακών υπηρεσιών του Δημοσίου.

Ακριβώς για να μην οδηγηθούμε ξανά στα λάθη του παρελθόντος.

Αλλά, με σύγχρονους όρους διαλειτουργικότητας, διασύνδεσης και κοινωνικής ανταποδοτικότητας των έργων να δημιουργήσουμε τις ψηφιακές υποδομές.

Και έχουμε ήδη ξεκινήσει.

Δημιουργήθηκε και λειτουργεί ήδη **το έργο του Κυβερνητικού Υπολογιστικού Νέφους, Government Cloud ή G-Cloud,** από την Κοινωνία της Πληροφορίας Α.Ε. (ΚτΠ Α.Ε.), σε συνεργασία με την Γενική Γραμματεία Πληροφοριακών Συστημάτων.

Το G-Cloud είναι ένα πρωτοποριακό και καινοτόμο για τα ευρωπαϊκά δεδομένα εγχείρημα της ελληνικής Δημόσιας Διοίκησης, που αποσκοπεί στην κοινή χρήση υπολογιστικών υποδομών από τους Φορείς της Δημόσιας Διοίκησης.

Με αποτέλεσμα:

* τη μείωση του κόστους κτήσης, συντήρησης και υποστήριξης τους,
* και την αύξηση του βαθμού ευελιξίας και ασφάλειάς τους.

Απώτερος σκοπός των παραπάνω είναι η βελτίωση των παρεχόμενων υπηρεσιών προς πολίτες και επιχειρήσεις.

Ένα ακόμη εμβληματικό έργο στον τομέα των ψηφιακών έργων υποδομής είναι το **«ΣΥΖΕΥΞΙΣ ΙΙ».**

Ένα έργο που, ενώ είχε ενταχθεί στο ΕΣΠΑ 2007-2013, στη συνέχεια εγκαταλείφθηκε.

Εμείς εργαζόμαστε ήδη εντατικά για την επανεκκίνησή του, με τις αναγκαίες βελτιωτικές κινήσεις, ώστε να ανταποκρίνεται στις σύγχρονες ανάγκες και απαιτήσεις του δημόσιου τομέα.

Πρόκειται για ένα έργο που θα μας δώσει τη δυνατότητα να παρέχουμε αναβαθμισμένες τηλεπικοινωνιακές υπηρεσίες σε 34.000 σημεία της Γενικής Κυβέρνησης.

Επιτυγχάνοντας σημαντική εξοικονόμηση πόρων, όσο και υψηλές επενδύσεις στον κλάδο των Τεχνολογιών Πληροφοριών και Επικοινωνιών.

Και βέβαια, πριν από λίγες ημέρες εντάχθηκε ένα κομβικό έργο το **«Σύστημα Διαχείρισης Ανθρώπινου Δυναμικού (HRMS)»**, στο Επιχειρησιακό Πρόγραμμα «Μεταρρύθμιση Δημοσίου Τομέα 2014-2020».

Έτσι, εξασφαλίζεται η χρηματοδότηση και η υλοποίηση ενός σημαντικού έργου.

Ειδικότερα, πρόκειται για τον ηλεκτρονικό υπηρεσιακό φάκελο του υπαλλήλου, που θα περιέχει όλα τα στοιχεία της επαγγελματικής διαδρομής, από την πρόσληψή του έως την συνταξιοδότησή του, εμπεριέχοντας ταυτόχρονα τις αναγκαίες πρόνοιες για την διαφύλαξη ευαίσθητων προσωπικών δεδομένων.

Ένα έργο το οποίο θα απλοποιήσει σημαντικά όλες τις εσωτερικές λειτουργίες του Δημοσίου.

Στην κατεύθυνση της απλοποίησης των διαδικασιών, ιδιαίτερη προστιθέμενη αξία έχει το **Σύστημα Ηλεκτρονικής Διακίνησης Εγγράφων (ΣΗΔΕ)**.

Ένα έργο το οποίο οδηγεί στην πλήρη ηλεκτρονική διακίνηση εγγράφων σε όλο τον δημόσιο τομέα, συμβάλλοντας σε σημαντική εξοικονόμηση πόρων αλλά και στη μείωση της γραφειοκρατίας και της κακοδιοίκησης.

Δεν μπορώ να μην αναφερθώ και στο έργο **«Εθνική Πύλη για την Κωδικοποίηση της Νομοθεσίας».**

Δηλαδή, στον ηλεκτρονικό κόμβο κωδικοποίησης, όπου θα συγκεντρωθούν όλες οι κωδικοποιήσεις που έχουν αναπτυχθεί κατά καιρούς, οργανωμένες.

Σύμφωνα πάντα με επικαιροποιημένα πρότυπα και τις διαδικασίες κωδικοποίησης και αναμόρφωσης της νομοθεσίας στην Ελλάδα.

Το έργο έχει εξασφαλισμένη χρηματοδότηση από το ΕΠ ΜΔΤ και εντός του τρέχοντος έτους θα ξεκινήσει η υλοποίησή του.

Επιπλέον, ολοκληρώνεται άμεσα η διαγωνιστική διαδικασία για την πράξη **«Απλουστεύσεις διοικητικών διαδικασιών προς ενίσχυση της επιχειρηματικότητας».**

Στόχοι της πράξης είναι:

* Η μείωση, απάλειψη, κατάργηση στοιχείων, δικαιολογητικών καθώς και ενδιάμεσα στάδια των διαδικασιών.
* Η απλοποίηση του τρόπου έκδοσης αδειοδότησης.
* Η ελαχιστοποίηση του χρόνου απασχόλησης των υπαλλήλων που εμπλέκονται στις διαδικασίες.
* Η μείωση του χρόνου έκδοσης/απάντησης.

Στα προσδοκώμενα οφέλη του έργου είναι:

* Η τόνωση της επιχειρηματικότητας και η ενίσχυση της ανταγωνιστικότητας της οικονομίας,
* καθώς και η υιοθέτηση μίας νέας κουλτούρας της δημόσιας διοίκησης σε πολιτικές απλούστευσης.

Ως μέρος της συνολικής μας προσπάθειας για την τόνωση της επιχειρηματικότητας και την παραγωγική ανασυγκρότηση της χώρας.

Αναφέρθηκα προηγουμένως στη στενή συνεργασία μας με τις χώρες του Ευρωπαϊκού Οικονομικού Χώρου και ιδιαίτερα την Νορβηγία.

Κεντρική μας επιδίωξη αποτελεί η καθιέρωση της ηλεκτρονικής αυτεπάγγελτης αναζήτησης δικαιολογητικών και η πλήρης μετάβαση στο Ψηφιακό ΚΕΠ έως το 2020.

Ώστε οι πολίτες και οι επιχειρήσεις να εξυπηρετούνται άμεσα χωρίς να απαιτείται αυτοπρόσωπη παρουσία σε κάθε μια υπηρεσία.

Σε πολύ σύντομο χρόνο θα είμαστε σε θέση να υλοποιήσουμε μια σειρά από εμβληματικές δράσεις, όπως είναι:

* Η βελτίωση των υπαρχουσών υποδομών των ΚΕΠ.
* Η ανάπτυξη των ψηφιακών δεξιοτήτων του ανθρώπινου δυναμικού της δημόσιας διοίκησης.
* Η σταδιακή μετάβαση στην ηλεκτρονική αυτεπάγγελτη αναζήτηση δικαιολογητικών.

**Κυρίες και κύριοι,**

Η ηλεκτρονική διακυβέρνηση είναι ήδη δυναμικά παρούσα στις πολιτικές μας.

Είναι παρούσα στην νέα σελίδα για τη χώρα, που γράφεται ήδη μετά και τις αποφάσεις για το ελληνικό χρέος στην τελευταία συνεδρίαση του Eurogroup.

Με στόχο ένα νέο παραγωγικό μοντέλο, που θα αξιοποιεί τις νέες τεχνολογίες και τα ψηφιακά περιβάλλοντα για να υπηρετήσει τη δίκαιη και βιώσιμη ανάπτυξη.

Θέτοντας, λοιπόν, ως βάσεις τα συγκριτικά μας πλεονεκτήματα, οικοδομούμε ένα σύγχρονο πρότυπο ανάπτυξης.

Που θα παρακολουθεί επάξια τις διεθνείς εξελίξεις, αλλά και θα διευκολύνει την καθημερινότητα των πολιτών και το έργο των επιχειρήσεων.

Σε αυτήν την προσπάθεια δεν περισσεύει κανείς.

Σας ευχαριστώ.

